God het ons geroep om vredemakers en nie vredebewaarders te wees nie - www.bybelkennis.co.za
by Coen Slabber · Published 26/11/2016 · Updated 26/11/2016
Geseënd is die vredemakers, want hulle sal kinders van God genoem word (Matteus 5:9)
Vredemakers streef daarna om vrede te skep en probeer om dinge en mense wat van mekaar verskil, te versoen.
Vredebewaarders aan die ander kant, probeer om ten alle koste vrede te bewaar.
Wie sy oë vir die waarheid sluit, veroorsaak smart (Spreuke 10:10). Vredebewaarders, wat dit wat verkeerd is ignoreer net om die vrede te bewaar, sluit hulle oë vir die waarheid.
Vredebewaarders in die kerk onderdruk die uitdaging om te verander – hulle probeer ten alle koste die status quo handhaaf net om die vrede te bewaar. Een van die redes waarom kerke agteruitgaan is omdat ons nie ons gedagtes, bekommernisse, menings en twyfel met mekaar deel nie. So behou ons ‘n vals gevoel van vrede. Dan raak lidmate ontsteld, want hulle voel hulle het geen seggenskap nie.
Hier is drie maniere om vrede te maak in plaas van die vrede te bewaar.
Sê wat jy dink en deel jou passie
Vredebewaarders wil nie ongemak veroorsaak deur die vrede te verstoor nie. Nie alle seerkry is skadelik nie. Die dissipels moes eers die vrede ontwrig voordat hulle ‘n groter vrede kon maak. As hulle die vrede wou bewaar sou hulle nooit weer die Naam van Jesus genoem het nie.
Deel ongemak, pyn en seerkry
Mense is sosiale wesens. Vredemakers voel dikwels dat hulle behoeftes, gedagtes, pyn en klagtes nie saak maak nie. Daarom laat hulle alles net opbou. Hulle hou alles vir hulleself en verloor hulle stem. Ons moet ‘n spasie in ons gemeenskap en kerk skep waar ander kan deel wat hulle werklik voel sonder vrees van ‘n teenreaksie. In die begin is dit moeilik, maar uiteindelik lei dit tot ware betrokkenheid.
Raak betrokke by mense wat verskil ten opsigte van ouderdom, ras, godsdiens, ens
Ons is geneig om mense wat van ons verskil te vermy – om die vrede te bewaar. Dit is belangrik om vrede met mekaar te maak. ‘n Vals gevoel van vrede vermom dikwels vooroordeel, vrees em dweepsug.
Wat verbasend is, is dat in ‘n poging om die vrede te bewaar ons mense van die kerk afskrik. Daar is niks goed daarin om die waarheid te ontken en dit net om die vrede te bewaar nie. Dit is tyd dat gelowiges weer vredemakers word in plaas van vredebewaarders.
Laaste 7 Dae: 4,062
Laaste 30 Dae: 25,936
Laaste 365 Dae: 274,426